  Виталий Пронин Туспуктӥз Максим Агафонов Толшорысен «Кенеш» журналын «Зорнамер но Занна»романысьтым люкетъёсты печатлало. Кузь гожъямъёсме солэсь азьвыл выльысь но выльысь учконо, эскероно, тупатъяно луисько. Аслэсьтым гожъяськон амалъёсме шараяме потӥз. 1. Удмурт кылын глагол гань-гань пуке веранлэн пумаз.Но глагол бӧрсьысь бӧрсе предложениосын пумаз сылэ ке, текст укыр огсыр, умме усьытӥсь луэ. Иське, лыдӟисез сайкатоно. Глагол мед пуксёз азяз. Одӥг-ог мед пукоз шораз но. Куддыр глаголэз пуктоно отчы, кытын со пуштросэз уг сура. Ӵошатэ: 1) Утыр вал гидысь эшъёсыныз кузё потӥз. 2) Утыр эшъёсыныз вал гидысь кузё потӥз. 3) Утыр эшъёсыныз вал гидысь потӥз кузё. Вал гидысь эшъёс — пудоос, лэся? Нош гидысь кузё — гидмурт? Стиль ласянь верано ке, ӟучомем гожъямъёсын глагол олокытчы но пуксе. Куддыр озьы гожъяськем потэ: суро кылын, суро улонэз возьматыса... 2. Синтаксисъя эшшо одӥгез чаклан: предложениоспӧртэм быдӟалаё мед луозы. Куддыр веран, венгер постмодерн романын кадь, нуйтӥськыса мед ӧръяськоз (укыр кузёмытыны уг яра: удмурт кыл «пуштоз»). Куддыр — куаӵак медло. Вакчи. Та быдӟа. Пӧртэмлык кулэ! Текст лыдӟисьлэн йырсазяз зарезь кадь, тулкымен-тулкымен вордӥське. Эшшо мон туж яратӥсько двоеточиез, кеськон пусэз, тиреез... Куд-ог редакторъёс нош уг ярато, жаль. 3. Глаголъёслэсь дырзэс вошъяны луэ. «Мынӥз, лэсьтӥз, пыриз...» — ваньмыз ортчем дырын, акыльтыны кутсконо (урод рифмаен кылбурлэсь кадь). Фин берыктӥсь Эса-Юсси Салминен вера: удмурт веросъёсты берыкъякуз, со чаклаз, глагол ӵемысь ортчем дырысь туала дыре тэтча шуыса. Фин кылын озьы гожъяны уг яра. Действие ортчем дырын суредаське ке, озьы ик гожтоно. Нош удмурт кылын вошъяны луэ, эскере: «Анна корка пыриз, дӥсьсэ куштӥз. Сюлмыз тэтча, нылаш аслыз инты уг шедьты. Утыр коӵышсэ маялтэ, соин вераське...» Татын ортчем дырез воштэ али дыр. 4. Удмурт кыллэн узыр луэмез пӧртэм куараосты возьматӥсь, наречно-изобразительной кылъёс бордын. Соос туж меӵкытэсь, яркытэсь. Тыршоно соосты тросгес пыртылыны. Шуом, «аляк» интые — «эли-кеби», «жадьыса выдыны» интые — «сучи-бечи выдыны», «секыт» — «лать-лать», «кырсь» — «супыр-сап». Сыӵе кылъёсты мукет кылъёсы берыкъяны секытгес. Удмурт кылмы кескич сямзэ озьы возьматэ. 5. Синонимъёсты ӵем кутӥсько. Кузь диалогъёсын «вера» но «шуэ» кылъёс интые мае но уг гожъяськы: вазе, косэ, индылэ, сюлворе, куре, маде, шарая, ивортэ, меӵкытэ, палькке, кольккетэ, пырсъе, бӧтьыртэ, лабыртэ, серектэ, черектэ, кеське, юа, берен вазе, шыпыртэ... 6. Улэп вераськонысь кылъёс, ӟуч кылъёс («ӟучизмъёс»), выль кылъёс но пӧртэм «измъёс» юртто мылкыдэз, атмосфераез суреданы. «Мынӥз, поди» гожтэме потэ ке, иське, огшорыгес, дышетскымтэ муртэз суредаме потэ. «Мынӥз, дыр» гожтыны быгатысал. Мон тодӥсько та кылэз. Эн тупатэ монэ, редакторъёс. Мукетыз пример: «нылзы зӧкъяське» — «бадӟымъяське» пуштросэн. Малы мон уйпал диалектысь кылэз кутӥ? Малы ке шуоно мынам потэ возьматэме, син азе тоӵ-тоӵ, таза мугоро мурт мед пуксёз шуыса. Лымшоръёс понна «зӧк» возьматэ уго кӧй но паськыт луэмез. Кыӵе героиня син азе пуксе? Бадӟымъяськыса кылле, зӧкмет! Ярам, уг кылльы со, сылэ. Нош кылле ке, азьтэмгес, дыр. Нош тӥ мар малпады? 7. Ӟуч кылэз пыртон — стилез висъян. Чылк-чылк удмурт кыл — со классической произведениосысь литературной кыл. Суро кыл — туала, вераськон кыл. Туала сериалъёсты удмурт кылэ берыкъясалмы ке, одно ик ӟуч но англи, интернациональной кылъёсты пырталлясалмы. Сотэк диалогъёс искусственной, серемес потозы. Куд-огезлы таӵе «кыл кырсёмытон» уг кельшы. Мон пумит ӧвӧл. Котькинлэн правоез вань аслэсьтыз прозазэ, аслэсьтыз литературазэ кылдытыны. 8. Ӟеч гожъяськись — ӟеч редактор. Гожтэмез кӧня ке пол лыдӟоно. Вань-а пӧлаз интыосыз, кудъёсыз номыр выльзэуг верало? Соосты ӵушоно, со ву. Газет вуэз уг яраты. Нош куддыр ву — со ӵапак литература ик вань. Ческыт ву. ________ ДАРАЛИ ЛЕЛИ  